หุ้นท่องเที่ยว-ห้างวิ่งคึก ลุ้นคลาย “ล็อกดาวน์” ปลายส.ค.นี้
หุ้นกลุ่มท่องเที่ยว-ห้างยกขบวนวิ่ง ลุ้นคลายล็อกดาวน์พื้นที่สีแดงเข้มปลายส.ค.นี้ รับความหวังกลับมาเปิดเมืองอีกครั้ง หลังผู้ติดเชื้อโควิด-19 รายวันลดลงต่ำกว่าที่เคยอยู่สูงกว่า 2 หมื่นคน
20 ส.ค. 2564

ผู้สื่อข่าวรายงานว่าวันนี้ (20 ส.ค. 2564) ราคาหุ้นกลุ่มท่องเที่ยวปรับตัวตอบรับตัวเลขผู้ติดเชื้อโควิดในประเทศลดลงวันนี้ ลุ้นคลายล็อกดาวน์ นำทีมโดย บริษัท การบินกรุงเทพ จำกัด (มหาชน) หรือ BA ณ เวลา 16.33 น. อยู่ที่ระดับ 11.00 บาท เพิ่มขึ้น 1.10 บาท หรือ 11.11% โดยทำจุดสูงสุดที่ 11.10 บาท และทำจุดต่ำสุดที่ 10.00 บาท ด้วยมูลค่าการซื้อขาย 119.26 ล้านบาท
ขณะเดียวกันราคาหุ้น บริษัท เอเชีย เอวิเอชั่น จำกัด (มหาชน) หรือ AAV ณ เวลา 16.33 น. อยู่ที่ระดับ 2.48 บาท เพิ่มขึ้น 0.12 บาท หรือ 5.08% โดยทำจุดสูงสุดที่ 2.52 บาท และทำจุดต่ำสุดที่ 2.38 บาท ด้วยมูลค่าการซื้อขาย 150.13 ล้านบาท
ส่วนราคาหุ้นบริษัท ท่าอากาศยานไทย จำกัด (มหาชน) หรือ AOT ณ เวลา 16.33 น. อยู่ที่ระดับ 59.75 บาท เพิ่มขึ้น 1.25 บาท หรือ 2.14% โดยทำจุดสูงสุดที่ 60.00 บาท และทำจุดต่ำสุดที่ 58.25 บาท ด้วยมูลค่าการซื้อขาย 1.84 พันล้านบาท
อีกทั้งราคาหุ้นบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ณ เวลา 16.33 น. อยู่ที่ระดับ 33.00 บาท เพิ่มขึ้น 1.25 บาท หรือ 3.94% โดยทำจุดสูงสุดที่ 33.25 บาท และทำจุดต่ำสุดที่ 32.25 บาท ด้วยมูลค่าการซื้อขาย 962.44 ล้านบาท
ด้านนายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า หุ้นกลุ่มท่องเที่ยว และห้างสรรพสินค้าวันนี้ราคาขึ้นมาตอบรับจำนวนผู้ติดเชื้อโควิด-19 รายวันลดลงต่ำกว่าที่เคยอยู่สูงกว่า 2 หมื่นคนมาอย่างต่อเนื่อง จึงทำให้เกิดความคาดหวังการกลับมาเปิดเมืองอีกครั้ง
ทั้งนี้คาดว่าในสัปดาห์หน้ากลุ่มเปิดเมืองก็จะยังเล่นกันต่อเนื่อง โดยลุ้นว่าจะมีการคลายมาตรการล็อกดาวน์พื้นที่สีแดงเข้มในช่วงสิ้นเดือน ส.ค.นี้หรือไม่ แนะนำซื้อ AOT หุ้นกลุ่มโรงแรม ห้างสรรพสินค้า แต่ก็แนะเลี่ยงลงทุนหุ้นสายการบิน เพราะยังกังวลเรื่องสภาพคล่องในการทำธุรกิจ
 